Vývoj a perspektívy svetovej ekonomiky:

**Krehký posun z oblasti rizika do rastovej trajektórie.**

**Obadi S. M. a kol., 2017.**

Napriek rizikám globálna ekonomika nastúpila do novej trajektórie vývoja s pozitívnymi signálmi prichádzajúce tak z rozvinutých, ako aj z rozvíjajúcich sa a rozvojových krajín (RsRK). Oproti minulému roku doterajšie štatistiky hovoria o určitom zvýšení ekonomických aktivít väčšiny regiónov aj v kľúčových ekonomikách, ktoré zaznamenali v roku 2016 hlbokú recesiu, ako napríklad Ruská federácia a Brazília. Tento pozitívny trend možno pripísať okrem iného rastu dopytu v rozvinutých krajinách (RK) a v niektorých kľúčových ekonomikách RsRK a viacerým politikám podporujúcim ekonomický rast a flexibilný globálny obchod. Globálna finančná stabilita pokračuje v zlepšení od posledného kvartálu minulého roku. Dlhodobé úrokové miery mierne rástli, čo podporuje zvýšenie príjmov bánk a poisťovní. Rebalansovanie druhej najväčšej ekonomiky sveta pokračuje s veľkým úspechom, čo predstavuje pozitívny signál pre celú globálnej ekonomiku zo strednodobého a dlhodobého hľadiska. Dobre zvládnutá reforma čínskej ekonomiky so zámerom dosiahnuť udržateľný ekonomický rast a zníženie rizika rušivých a ad hoc nápravných opatrení je totiž pre globálnu ekonomiku výhodou.

Napriek všeobecnému pozitívnemu – i keď nepatrnému – trendu, ekonomický rast naprieč spomínaným skupinám krajín ostáva nerovnomerný. Sú ekonomiky, ktoré pokračujú v rastúcom trende, iné sú v procese stabilizácie a iné sa dostávajú z recesie. Okrem toho globálny ekonomický vývoj je obklopený viacerými rizikami, ktoré môžu tento pozitívny trend otočiť. Niektoré z nich sú viac-menej globálne, ako napríklad geopolitické riziká, iné súvisia s RK, ako napríklad vysoké verejné dlhy a ďalšie súvisia s RsRK, ako napríklad možný pokles cien primárnych komodít a spillover efekt z tzv. druhej fázy normalizačnej politiky FED-u, ktorá môže viesť k rastu úrokov na štátne dlhopisy a znehodnoteniu domácich mien a následne k vzniku dlhovej krízy. Ďalšie riziko ohrozujúce globálnej finančnej stability pramení z politiky neistoty z celého sveta. Ak vývoj politiky v rozvinutých ekonomikách spôsobí, že cesta k rastu a vysokému dlhu bude menej priaznivá ako sa očakávalo, rizikové prémia resp. prémia za riziko a volatility by mohli prudko rásť (upozorňuje Správa o globálnej finančnej stabilite, MMF).

Naša vedecká monografia Vývoj a perspektívy svetovej ekonomiky tento rok s podnázvom „**Krehký posun z oblasti rizika do rastovej trajektórie**“,  analyzuje ekonomické dianie vo svete z krátkodobého a dlhodobého hľadiska pričom  sústreďuje sa na aktuálne problémy svetovej ekonomiky. Monografia je rozdelená do 13. Kapitol v rámci 4. Blokov, v ktorých sme analyzovali vývoj rozvinutých, rozvíjajúcich sa a rozvojových ekonomík vrátane vývoju jednotlivých ekonomík vybraných krajín BRIC. Čitateľ nájde zaujímavé makroekonomické analýzy aktuálných problemov a spomínaných ekonomík. Obsah tejto monografie je preto určený nielen pre odbornú a podnikateľskú verejnosť, ale aj pre študentov tejto univerzity minimálne 2. a 3. Stupňa štúdia.

Na tohtoročnej vedeckej monografii sa podieľali nasledovní spoluautori:

Ing. Daneš Brzica, PhD., EÚ SAV

Ing. Gabriela Dováľová, PhD., EÚ SAV

Ing. Boris Hošoff, PhD., EÚ SAV

Ing. Veronika Hvozdíková, PhD., EÚ SAV

Ing. Matej Korček, PhD., EÚ SAV

Ing. Adrián Ondrovič, PhD., EÚ SAV

Ing. Paula Puškárová, PhD., ÚEaM, EUBA

prof. Ing. Juraj Sipko, PhD., MBA., EÚ SAV

Dr.h.c. prof. Ing. Rudolf Sivák, PhD., Prorektor EUBA

prof. Ing. Peter Staněk, CSc., EÚ SAV

prof. Ing. Milan Šikula, DrSc., EÚ SAV

Ing. Ivana Šikulová, PhD., EÚ SAV

Ing. Vadna Vášková, PhD., EÚ SAV

Ing. Jaroslav Vokoun, EÚ SAV

Cieľom predkladanej vedeckej monografie, ktorá je v poradí jednásta v sérii publikácií Ekonomického ústavu SAV o vývoji a perspektívach svetovej ekonomiky, je prostredníctvom rôznych analýz priblížiť ekonomické dianie vo svete z národného, regionálneho i globálneho hľadiska a zosumarizovať závery riešiteľského kolektívu, vypracované na báze poznania sledovaných problematík, vyplývajúceho z ich dlhodobého skúmania. Autorský kolektív v jednotlivých kapitolách použil tak prvotné, ako aj sekundárne dostupné a licencované informácie čerpané z medzinárodných inštitúcií (SB, MMF, WTO, FAO, ILO, UNCTAD, Eurostat atď.) a iných renomovaných vedeckých organizácií a nadnárodných spoločnosti. Obsah predkladanej monografie je určený nielen odbornej a podnikateľskej verejnosti, ale aj študentom ekonomického zamerania minimálne 2. a 3. stupňa štúdia.

**Doc. Ing. Saleh Mothana Obadi, PhD.**

**Vedúci autorského kolektívu**